Diari Oficial de la Generalitat Valenciana


Sumari del DOGV 7327, del 29-07-2014 (2014/7199)

RESOLUCIÓ de 21 de juliol de 2014, de les direccions generals d'Innovació, Ordenació i Política Lingüística i de Centres i Personal Docent, per la qual s'aproven instruccions per al curs 2014-2015 en matèria d'organització i funcionament dels centres d'educació especial de titularitat de la Generalitat de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7327

Data del DOGV
:   29-07-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/7199


Data del document
:   21-07-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 21 de juliol de 2014, de les direccions generals d'Innovació, Ordenació i Política Lingüística i de Centres i Personal Docent, per la qual s'aproven instruccions per al curs 2014-2015 en matèria d'organització i funcionament dels centres d'educació especial de titularitat de la Generalitat de la Comunitat Valenciana. [2014/7199]  
Considerant que l'actual ordenació del sistema educatiu no modifica per al curs 2014-2015 el marc establit en els centres d'educació especial, excepte les novetats que va introduir l'Orde 12/2013, de 14 de març, de la Conselleria d'Educació, Cultura i Esport, per la qual es fixen els criteris per a la determinació de les relacions de llocs de treball i es publiquen les plantilles tipus de les escoles infantils (segon cicle), col·legis públics d'Educació Primària, col·legis públics d'Educació Infantil i Primària i centres d'educació especial de titularitat de la Generalitat (DOCV 21.03.2013); en virtut de les competències establides en el Decret 190/2012, de 21 de desembre, del Consell, pel qual aprova el Reglament Orgànic i Funcional de la Conselleria d'Educació, Cultura i Esport, estes direccions generals resolen:  
  
  
Primer  
1. Prorrogar per al curs 2014-2015 les normes d'organització i funcionament dels centres d'educació especial de titularitat de la Generalitat establides per la Resolució de 31 de juliol de 2000, excepte les modificacions que es fixen en la present resolució.  
2. Totes les dates de l'esmentada resolució s'ha de considerar referides al curs 2014-2015.  
  
Segon  
1. La Llei 8/2008, de 20 de juny, de la Generalitat, dels Drets de Salut de Xiquets i Adolescents (DOCV 26.06.2008), en el títol I, capítol III, dels drets de salut en el medi escolar, article 10.4, assenyala que els centres docents d'educació especial estaran dotats de personal d'infermeria, que dependrà orgànicament del departament sanitari corresponent.  
2. L'Orde de 29 de juliol de 2009, de la Conselleria de Sanitat, per la qual es despleguen els drets de salut de xiquets i adolescents en el medi escolar (DOCV 14.08.2009), establix en l'article 7 que els centres d'educació especial públics disposaran d'un professional d'infermeria dins del centre i en l'horari escolar. Este personal tindrà a tots els efectes dependència orgànica de la gerència del departament de salut i el seu temps de dedicació al centre serà establit després de la valoració de necessitats realitzada per la dita gerència en funció dels alumnes afectats i el seu grau de necessitat de cures d'infermeria.  
3. El director o directora del centre d'educació especial haurà de comunicar per escrit a la direcció territorial competent en matèria d'educació i a la direcció general competent en matèria d'alumnat amb necessitats educatives especials la data en què el professional sanitari començarà a atendre el centre, en compliment de la normativa esmentada anteriorment. En este comunicat es farà constar la relació de l'alumnat que rebrà atenció per part del personal d'infermeria i l'horari en què serà atés.  
  
Tercer  
En virtut del que disposa el Decret 227/2003, de 14 de novembre, del Consell de la Generalitat, pel qual es modifica el Decret 39/1998, de 31 de març, d'ordenació de l'educació per a l'atenció de l'alumnat amb necessitats educatives especials (DOGV 18.11.2003), en l'article únic, el límit per a poder estar escolaritzat en un centre d'educació especial serà el de l'any natural en què es complisquen els 21 anys.  
  
  
Quart  
De conformitat amb l'article 5 de l'Orde 12/2013, els centres educació especial públics de titularitat de la Generalitat disposaran, a més dels llocs de treball d'educació especial de Pedagogia Terapèutica i Audició i Llenguatge que els corresponen, d'un lloc de treball d'Educació Física i d'un altre d'Educació Musical addicional en els termes indicats per la mencionada orde:  
a) Itinerant amb un altre centre específic, si tenen menys de nou unitats, sempre que la distància quilomètrica permeta l'elaboració d'horari complet per a la plaça afectada, amb un informe previ de la direcció competent en matèria de centres i personal docent.  
b) No itinerant, si tenen entre 9 i 17 unitats.  
Els centres d'educació especial que tinguen 18 o més unitats tindran un segon lloc de treball d'Educació Física i Educació Musical.  
  
Quint  
El director o directora del centre d'educació especial efectuarà la proposta del mestre o mestra coordinador de les tecnologies de la informació i comunicació (TIC) entre els funcionaris docents en servici actiu i amb destinació definitiva en el centre, o, si no és possible, entre els docents no definitius que, en tot cas, tinguen la formació i la disponibilitat adequada. Es designarà a este efecte un mestre o mestra amb la formació i l'experiència suficient en l'ús de les TIC. El coordinador TIC exercirà les tasques següents:  
  
a) Coordinar i optimitzar l'ús de les TIC en el centre, dinamitzant-ne la integració curricular.  
b) Actuar com a interlocutor amb el Servici de Suport i Assistència Informàtica.  
  
Sext  
En tots aquells aspectes no regulats per mitjà de disposicions administratives respecte a l'organització i al funcionament dels centres d'educació especial de titularitat de la Generalitat, seran subsidiàries les disposicions referents als centres d'educació infantil i primària.  
  
  
Sèptim  
Esta resolució tindrà efectes durant tot el curs escolar 2014-2015.  
  
  
València, 21 de juliol de 2014.- La directora general d'Innovació, Ordenació i Política Lingüística: Beatriz Gascó Enríquez. El director general de Centres i Personal Docent: Santiago Martí Alepuz.